唔滾唔知身體好呢句野,就算你冇睇過《大丈夫》呢套戲都一定聽過。
見過好多朋友都嚟過呢間咁fancy嘅火鍋店打過邊爐,不過我就未有機會試。
上到嚟呢間餐廳,最有深刻印象係呢度嘅裝修,同埋句句精警嘅句子,就連阿爸阿媽見到都忍唔住影吓相。
仲有每位奉送一個肚兜,都幾靚幾特別,可以見到餐廳真係好有誠意。
四個人打邊爐其實叫嘢食有少少難度,不過最好係呢度竟然有四人套餐俾你揀。
選了四人套餐,最好唔使我諗。
我諗首先要讚嘅就係呢個原隻龍蝦花甲海鮮湯,喺月吃過了美味嘅西班牙海鮮湯以外,呢個係另一個香港好深刻嘅海鮮湯。
店員係你面前將牛油煎香,加上其他蔬菜配料如洋蔥和海鮮,原隻龍蝦同好多蝦,蟹,花甲掉落去,再係你面前點火,再滾大約10分鐘。
先飲一下湯頭,那股牛油的靈魂,真係不得了,先飲兩碗為敬。
最重要係海鮮新鮮,龍蝦嘅肉好彈牙,加上甜美嘅花甲,入口無沙兼鮮甜,開頭我見呢個鍋底咁貴,我的確會覺得有懷疑,但係飲完之後,就知道絕對物有所值。
老實講飲完湯,又係已經半飽。
不用想叫什麼菜,蔬菜拼盤最好,乜都有,而且最緊要新鮮。
有點奇怪,喺呢度竟然都會有小菜供應,套餐提供嘅椒鹽豆腐又幾好食,最重要係佢連嗰碟都特別過人。
即日手切陀地靚肥牛,夠肥夠牛香,絕對唔係求其嗰啲美國肥牛貨色,可能你會驚套餐嘅牛會唔夠靚,但我話你知呢度一定冇呢個問題。
家人打邊爐一定愛豆品,點了八秒トト響鈴,呢啲打邊爐必備,尤其是咁正嘅湯,一定要有響鈴去吸下啲海鮮湯味。
手剁牛肉餃,應該係自家製,大大件餃內,咬落去全部都係洶湧的牛肉。
另外一個出奇嘅點係,尾聲你唔係食公仔麵或者烏冬去消費個海鮮湯,反而係煲仔飯,呢個煲仔飯都出奇地不錯,飯焦香,加上甜豉油後,我無投訴。
當然我話你聽好食過坤記或者永合隆就一定勢係假,但我又唔係收錢寫,俾錢食,點解要呃你。
可惜當晚真係食到太飽,如果唔係整返個海鮮湯烏冬,成個經驗應該會更加完美。
唔滾唔知身體好,今晚滾完,又點會唔好,有興趣,就不如一齊去滾啦。